Meteoriet in Nicaragua hou dalk verband met naby-aardse asteroïde | Maroela Media
Foto: Meteorietkrater, Nicaragua. Foto: ‏@AtomunteleSUR, Twitter
Só sê Humberto Garcia van die Astronomiese Instituut by die Universiteit van Nicaragua. Die meeste bronne dui egter nie aan dat die ontploffing beslis die gevolg van 'n meteoriet was nie.
Dit is nog nie seker of die meteoriet wat 'n krater met 'n deursnee van 12 meter (volgens sommige bronne 'n radius van 12 meter) en 5 meter diep geslaan het, begrawe is of ontplof en gedisintegreer het nie. Dit is ook nie bekend of die ruimtevoorwerp uit ys of klip bestaan het nie. Hoewel baie inwoners dwars oor die stad die harde slag gehoor het, en selfs die gevolglike skuddings en skokgolf, het niemand so ver bekend iets deur die atmosfeer sien trek nie.
Nicaragua roep ook nou internasionale kenners se hulp in om die voorval te ondersoek.
Die asteroiëde wat by die aarde verbygeflits het, het op 'n hoogte van ongeveer dieselde hoogte as die geostasionêre satelliete by die aarde verbygeflits, met sy naaste punt aan die aarde bo Nieu-Seeland. Dit word as ongeveer een tiende van die afstand na die maan uitgedruk, wat baie naby is.
Hoewel dit toe nog Saterdag in Nicaragua was, was dit reeds Sondag in Nieu-Seeland. Die asteroïde, wat maar eers baie onlangs ontdek is, is ongeveer so groot soos 'n huis.
In Februarie verlede jaar was die oë van die wêreld op 'n veel groter asteroïde gerig wat nog nader aan die aarde verbygeskuur het, toe 'n meteoriet bo Rusland ontplof het, en baie mense beseer is. Die meteoriet het egter nie met die asteroïde verband gehou nie, omdat dit uit 'n heel ander koers gekom het.